[{"text_idx": "#000000", "text": "HAPOaren irizpide eta helburuei \"koherentzia emateko\" hainbat proposamen egingo ditu Abotsanitzek"}, {"text_idx": "#000001", "text": "Asteazkenean ez ohiko osoko bilkura egingo dute udaletxean. HAPOaren helburu eta irizpideen dokumentua eztabaidatuko dute taldeek, besteak beste."}, {"text_idx": "#000002", "text": "Etzi (hilak 23, asteazkena) egingo duten ez ohiko osoko bilkurari begira jarri da Abotsanitz udal taldea, eta bertan egingo dituzten hainbat proposamen aurreratu dituzte. Beste hainbat gairen artean, EAJk HAPOaren proposamen berri bat aurkeztuko du, helburu eta irizpideen gaineko dokumentu hori eztabaidatuko dute ordezkaritza duten taldeek etziko bilkuran. Helburu eta irizpide hauen \u201ckoherentzia hobetzeko proposamenak\u201d aurkeztuko ditu Abotsanitz taldeak."}, {"text_idx": "#000003", "text": "Lehenik eta behin, hedabideei bidalitako ohar batean, etxebizitza publikoen \u201cgabezia\u201d nabarmendu nahi izan dute. 1996ko Arau Subsidiarioa ekarri dute gogora, eta orduan honek gabezia hori arazo bezala jasotzen zuela diote. \u201c26 urte beranduago arazo berdinarekin jarraitzen dugu\u201d. Etxebizitza pribatuen eraikuntza lehenetsi dela erantsi dute, eta egoerak hobera egin beharrean \u201carazo sakonagoa\u201d sortu dela diote, amorruz."}, {"text_idx": "#000004", "text": "Etziko bilkurari begira diote \u201ctendentzia hori iraultzeko eta etxebizitza publikoaren egitea bultzatzeko aukera\u201d dutela orain, taldekoen arabera, \u201cHAPOan erregulatu baitezakegu: bertan idatz dezakegu zenbat, non eta noiz\u201d."}, {"text_idx": "#000005", "text": "EAJ taldeak aurkeztutako irizpide eta helburuen dokumentu horrek \u201cfilosofia egokia\u201d izan dezakeela uste dute taldekoek, dokumentu horrek jasotzen baitu etxebitiza babestuaren beharrari erantzun behar zaiola eta ingurumenaren babesa egin behar dela. Halere, taldekoek diote ez datorrela bat dokumentuak berak jasotzen dituen jarduketa programekin. \u201cHonek koherentzia arazo bat sortzen du, jarduketa programa hauek baitira balioko dutenak\u201d."}, {"text_idx": "#000007", "text": "Hortaz, etxebizitza publikoa lehentasunez egingo dela bermatzea beharrezkotzat jo dute, eta horregatik, lurzoru urbanizagarri gisa sailkatutako lurzoruetan sektore bakoitzean dagokion behar adina babes publikoko etxebizitza lehenestea izango da etziko bilkuran proposatuko duten neurri nagusietako bat."}, {"text_idx": "#000008", "text": "Azkenik, \u201ckoherentzia faltaren beste adierazle\u201d batez hitz egin nahi izan du taldeak, Mendelu auzorako aurreikusten dena. Proposamenean jasotakoaren arabera, hainbat jarduketa aurreikusten dira eremuaren berroneratzea eta birgaitzea egiteko. Honek auzoaren \u201cegoera kaskarra denboran luzatzea\u201d dakarrela diote Abotsanitzekoek. Horren harira eskatuko dute Mendeluko iparrerako antolamendu xehetua HAPOan bertan jasotzea, \u201cbizilagunek ezin dutelako gehiago itxaron\u201d."}, {"text_idx": "#000010", "text": "Harpidetu zaitez gure buletin irekira!\nAstekarko eduki nagusiak, asteko albiste ikusienak, martxan ditugun zozketa eta egitasmoak, asteburuko egitarauen agenda eta askoz gehiago!"}, {"text_idx": "#000015", "text": "Irun kalea, 8, Errenteria-Orereta 20100"}]